Vendela Kirsebom

Vendela Maria Kirsebom (født 1967) er en norsk-svensk tidligere modell og programleder på TV3. Hun er også goodwill-ambassadør for UNICEF.

Kirsebom har vært gift med Olaf Thommessen. Hun er gift med Petter Pilgaard.

Kirsebom ble oppdaget som 13-åring på en restaurant i Sverige og ble en velkjent, internasjonal supermodell. Hun fikk sitt endelige gjennombrudd i 1993 da hun ble avbildet på forsiden av Sports Illustrated. Hun har vært avbildet i Elle, Vogue samt Cosmopolitan og er modell i moteboken Fashionbible.

Kirsebom har vært programleder for Designerspirene og Top Model Norge på TV3.

Kirsebom ga i 2008 ut Fashionbible sammen med daværende redaktør for Elle, Signy Fardal og Petra Middelthon, en bok om om kvinnemote.

I 1997 hadde hun en liten rolle i filmen Batman & Robin og i 1998 hadde hun en rolle som brudekjolemodell i filmen Foreldrefellen.

Kirsebom har norsk mor og tyrkisk far. I 2011 deltok Kirsebom i kjendisversjonen av 71° nord og i 2012 i NRK-serien Hva har du i bagasjen?. Her kom det frem at hennes foreldre hadde hatt en ferieflørt i Tyrkia i 1966 og at hun var et direkte resultat av denne romansen. NRK viet en hel episode i oktober 2012 til Kirseboms gjenforening med sin far og sine halvsøsken.

I 2016 deltok Kirsebom i den første sesongen av Farmen Kjendis. I august 2017 startet serien Vendela + Petter på TV 2 Livsstil. Serien handler om Kirseboms forhold til Petter Pilgaard, som hun ble kjæreste med etter at de begge deltok i Farmen Kjendis året før. 

I 2023 deltok hun i tredje sesong av Kompani Lauritzen, hvor hun trakk seg da hun ikke fikk den lovede permisjonen for å overvære datterens vitnemålsutdeling. Året etter var hun deltager i den første sesongen av Norges dummeste, hvor hun helt uforberedt fikk ubehagelige flashbacks til egen skolegang da hun ble mobbet på grunn av dysleksi. Denne opplevelsen gjorde at hun og Elin Ørjasæter inngikk en avtale om at Kirsebom skulle få dra hjem når Ørjasæter vant hjemreise.

 Referanser 

 Eksterne lenker 



  Aftonbladet: «Svenska Vendela har tjänat storkovan»

Kategori:Norske modeller
Kategori:Nordmenn født i Sverige
Kategori:Nordmenn av tyrkisk opphav
Kategori:71° nord-deltakere
Kategori:Thommessen (slekt)
Kategori:Skal vi danse-deltakere